מורן סמואל

**מורן סמואל** (נולדה ב-24 באפריל 1982) היא ספורטאית פאראלימפית ישראלית, האלופה הפאראלימפית (פריז 2024) וסגנית האלופה הפאראלימפית (טוקיו 2020) בחתירה ל-2,000 מטר. זוכת מדליית ארד (ריו דה ז'ניירו 2016) בחתירה ל-1000 מטר. אלופת עולם (2015). לשעבר שחקנית נבחרת ישראל בכדורסל.

## ביוגרפיה
סמואל גדלה בכרמיאל. בת ליהודית ואברהם סמואל. שירתה בצה"ל בחיל האוויר על תקן ספורטאית מצטיינת.

בשנת 2006 סבלה מהתפרצות מום מולד בכלי דם בעמוד השדרה, והפכה משותקת בפלג גופה התחתון. לאחר תקופת שיקום, השלימה את לימודיה האקדמיים ופעלה עם ההתאחדות הישראלית לספורט נכים להקמתה מחדש של נבחרת נשים בכדורסל כיסאות גלגלים. לאחר מכן, במסגרת פעילותה בספורט הנכים, החלה להתאמן בחתירה והגיעה להישגים רבים.

היא בוגרת תואר ראשון בלימודי פיזיותרפיה ותואר שני בחינוך והתפתחות בגיל הרך, שניהם מאוניברסיטת חיפה. היא עובדת כפיזיותרפיסטית ילדים.

משנת 2012 היא שותפה לפרויקט אתנה של המועצה הציבורית לקידום ספורט הנשים בישראל, שבמסגרתו היא מרצה בבתי ספר, אגודות ספורט, וקהלים שונים בישראל ומחוץ לה, ומרצה במרכז המרצים לישראל.

בשנת 2025 השתתפה בעונה הרביעית של התוכנית "רוקדים עם כוכבים" בקשת 12 לצד הרקדן שון זיו והודחה בהדחה השלוש עשרה.

## כדורסל
ממוזער|סמואל, 2016
סמואל שיחקה כדורסל בקבוצת נירוסופט כרמיאל בגילאי הנוער ובליגת העל בכדורסל נשים. היא שירתה בצה"ל על תקן ספורטאית מצטיינת. לאחר שירותה הצבאי, שיחקה בנבחרת ישראל לכדורסל, והשתתפה עם נירוסופט כרמיאל במשחקי גביע אירופה.

בעקבות השיתוק בפלג גופה התחתון, פעלה להקמתה מחדש של נבחרת נשים בכדורסל כיסאות גלגלים, וב-2011 העפילה איתה לאליפות אירופה. במקביל הצטרפה גם כשחקנית נבחרת הגברים בבית הלוחם תל אביב, וזכתה עם הנבחרת באליפויות וגביעי מדינה רבים לאורך השנים, ושיחקה במשחקי גביע אירופה.

בשנת 2013 ייצגה את מדינת ישראל באליפות אירופה בכדורסל כיסאות גלגלים, כקפטן הנבחרת שסיימה במקום השביעי הכללי. בתחרות זו נבחרה לאחת מחמש השחקניות הטובות באירופה תחת הכותרת "All Star Team".

## חתירה
[ממוזער|250px|מורן סמואל עם דגל ישראל בטקס נעילת [המשחקים הפאראלימפיים ריו דה ז'ניירו (2016)]]

ב-2010 החלה להתאמן בענף החתירה בסירת יחיד. היא ייצגה את ישראל כחותרת ב וסיימה במקום החמישי. בהמשך זכתה ב-6 מדליות באליפויות העולם, 3 מדליות בגביע העולם ובמדליות באליפויות אירופה.

### הישגים בולטים
* **אלופת עולם:**ב-2015 זכתה במדליית זהב באליפות העולם, ובגביע העולם ל-1000 מטר.
* **ארד פאראלימפי:**במשחקים הפאראלימפיים בריו דה ז'ניירו זכתה במדליית ארד, בתוצאה של 5:17.46 דקות, אחרי רייצ'ל מוריס מבריטניה (5:13.69 דקות) ווואנג לילי מסין (5:16.65 דקות).
* **סגנית אלופת עולם:**ב-23 בפברואר 2021 נערכה אליפות העולם בחתירה באולם באופן וירטואלי, זכתה במדליית כסף ב-2000 מטר.
* **סגנית אלופת אירופה:** באליפות אירופה אפריל 2021, שהתקיימה בווארזה שבאיטליה, זכתה במדליית כסף. היא סיימה 2000 מטר בתוצאה של 10:27.46 דקות, אחרי בִּירְגיט סְקָרְשטיין  מנורווגיה (10:22.06 דקות).
* **סגנית אלופה פאראלימפית:**במשחקים הפאראלימפיים בטוקיו זכתה במדליית כסף במקצה ל-2000 מטר בתוצאה של 11:18.39 דקות, אחרי בירגיט סקרסטיין מנורווגיה (10:56.88 דקות) ולפני נטלי בנואה מצרפת (11:28.44 דקות). היא נפסלה בשלב המוקדמות לאחר שהשופטים קבעו שהכיסא בסירתה אינו תואם את חוקי התחרות, אך סיימה ראשונה בבית הניחומים בתוצאה של 10:33.34 דקות ועלתה לגמר.
* **סגנית אלופת אירופה:**ב-27 במאי 2023 זכתה במדליית כסף במקצה ל-2000 מטר בסירת יחיד באליפות אירופה שנערכה בסלובניה בזמן של 10:07.97 דקות.
* **אלופה פאראלימפית:**במשחקים הפאראלימפיים בפריז זכתה במדליית זהב בתחרות ל-2000 מטר בתוצאה של 10:25.40 דקות, לפני בירגיט סקרשטיין מנורווגיה (10:33.96 דקות) ונטלי בנואה מצרפת (10:34.40 דקות). בשלב המוקדמות היא קבעה שיא פאראלימפי חדש 9:58:02 דקות.

## פרסים והוקרה
* ב-2011 זכתה סמואל בתואר ספורטאית השנה מטעם ההתאחדות הישראלית לספורט נכים.
* ב-2013 נבחרה לאחת מחמש השחקניות הטובות בכדורסל כיסאות גלגלים באירופה, תחת הכותרת "All Star Team".
* ב-2019 נבחרה להשיא את משואת טקס יום העצמאות ה-71 למדינת ישראל בהר הרצל, לצד הכדורגלן מנשה זלקה, לכבודם של הספורטאיות והספורטאים הישראלים.
* במשחקים הפאראלימפיים טוקיו (2020), התכבדה בנשיאת דגל ישראל בטקס הפתיחה, יחד עם נדב לוי.
* בשנת 2025 זכתה באות אבירות מרכז פרס לשלום ולחדשנות, לנשים פורצות דרך ומעוררות השראה.

## חיים אישיים
סמואל היא לסבית, וב-2012 נישאה בטקס אזרחי בניו יורק ללימור גולדברג, מנהלת פרויקטים בהתאחדות לספורט הנכים. לסמואל 3 ילדים. מתגוררת בתל אביב.

בנובמבר 2019 השתתפה בתוכנית "סליחה על השאלה", בפרק שהוקדש לאנשים שמתניידים בכיסאות גלגלים. באוגוסט 2022 השתתפה בתוכנית "המרדף" של כאן 11 והתחרתה מול ה"צייסר" אך לבסוף לא הרוויחה את הכסף שב"בנק".

בשנת 2023 כתבה את הספר "סבתא ואני" (הוצאת "ספר לכל") שנכתב לזכר קרוב משפחתה אלעד אזרן, שנפטר בגיל שנתיים ושמונה חודשים, ואיבריו הושתלו בגופם של חמישה אנשים.

## קישורים חיצוניים

* פירוט השתתפותה בתחרויות המשחקים הפאראלימפיים באתר הרשמי של IPC 
* 
* 
* 
* 
*  עושים ספורט-קאסט - ספורטאית-על בהריון באתר "עושים היסטוריה". ראיון מוקלט עם בן מיטלמן, 8 באוגוסט 2018
* 
* 
* 
* גלית עדות, 25# מורן סמואל, באתר "פורבס ישראל", 3 ביולי 2019
* 

## הערות שוליים

קטגוריה:שחקניות כדורסל בכיסאות גלגלים ישראליות
קטגוריה:כדורסלניות להט"ביות
קטגוריה:ספורטאים להט"בים ישראלים
קטגוריה:ספורטאיות להט"ביות ישראליות
קטגוריה:משתתפות המשחקים הפאראלימפיים ריו דה ז'ניירו (2016)
קטגוריה:מדליסטיות פאראלימפיות ישראליות
קטגוריה:אלופות פאראלימפיות ישראליות
קטגוריה:זוכי מדליית כסף פאראלימפית מישראל
קטגוריה:זוכי מדליית ארד פאראלימפית מישראל
קטגוריה:זוכי פרס הספורט הישראלי
קטגוריה:חותרות ישראליות
קטגוריה:חותרים נכים ישראלים
קטגוריה:חותרות פאראלימפיות ישראליות
קטגוריה:משתתפות המשחקים הפאראלימפיים לונדון (2012)
קטגוריה:ספורטאים ישראלים במשחקים הפאראלימפיים לונדון (2012)
קטגוריה:חותרים במשחקים הפאראלימפיים לונדון (2012)
קטגוריה:ספורטאים ישראלים במשחקים הפאראלימפיים ריו דה ז'ניירו (2016)
קטגוריה:חותרים במשחקים הפאראלימפיים ריו דה ז'ניירו (2016)
קטגוריה:ספורטאים ישראלים במשחקים הפאראלימפיים טוקיו (2020)
קטגוריה:חותרים במשחקים הפאראלימפיים טוקיו (2020)
קטגוריה:ספורטאים ישראלים במשחקים הפאראלימפיים פריז (2024)
קטגוריה:חותרים במשחקים הפאראלימפיים פריז (2024)
קטגוריה:נושאי דגל ישראל במשחקים הפאראלימפיים
קטגוריה:משיאי משואה ביום העצמאות: 2019
קטגוריה:משתתפי סליחה על השאלה
קטגוריה:מתחרי רוקדים עם כוכבים (ישראל)
קטגוריה:כרמיאל: אישים
קטגוריה:בוגרי תיכון אורט הורוביץ (כרמיאל)
קטגוריה:בוגרות אוניברסיטת חיפה
קטגוריה:בוגרי אוניברסיטת חיפה
קטגוריה:ספורטאיות לסביות
קטגוריה:ישראליות שנולדו ב-1982
קטגוריה:ישראלים שנולדו ב-1982